1. Wasalna fl-aħħar tal-kampanja elettorali li kienet u għadha, minnha nfisha, barra mis-soltu. Kien hemm, u għad hemm, konfront ta' ideat għaddej. Il-poplu forsi ġie bumbardat b'ħafna messaġġi varji u b'metodi differenti. Żgur mhux forsi, il-Partit Nazzjonalista baqa' wieħed rilevanti, progressiv u kapaċi jwassal 'il quddiem dak li jemmen fih. Dak li jrid sabiex dan il-pajjiż jibqa' jimxi verament 'il quddiem. Il-vantaġġi prinċipali tal-partit huma varji, però l-iktar tnejn evidenti huma: l-ewwel, l-esperjenza li nbniet f'dawn is-snin; u t-tieni, l-abbiltà tal-Prim Ministru li żamm ir-riedni tal-Istat. 2. Id-dgħajsa ta' dan il-pajjiż għaddiet, u għadha għaddejja, minn diffikultajiet kbar. Il-maltemp konna fih u għadna ma ħriġniex minnu. Id-diffikultajiet finanzjarji li ħakmu lid-dinja, u b'mod dirett lill-ġirien Ewropej tagħna, ma telqux. Jidhru li telqu, però qed jiġu kkontrollati u r-realtà hija li kif wieħed jitlaq mill-attenzjoni li hemm bżonn, allura jerġgħu jħabbtuna sew. Min jaħseb li dawn l-aħħar snin kienu faċli ma jafx x'inhuwa jgħid. Minkejja l-kumplikazzjonijiet varji li għaddejna minnhom, xorta waħda l-ekonomija baqgħet ħajja u t-tessut tas-servizzi soċjali ma ttikilx, anzi ġie xorta miżjud. 3. Il-kaxxa ta' Malta baqgħet hija wkoll waħda soda. Għall-kuntrarju ta' diversi Stati Ewropej oħra, pajjiżna baqa' fost il-ftit li baqa' jiġi mfaħħar fuq il-ħidma tiegħu. Imfaħħar fir-rata tal-progress, tal-avvanz u li żamm mal-marġni li s-serjetà finanzjarja trid. Fortunatament għalina, rajna s-suq tax-xogħol jikber u l-fiduċja tal-investituri fina ma naqsitx. Mill-Unjoni Ewropea komplejna nieħdu aktar gwadann. Komplejna nimxu 'l quddiem biex akkwistajna fodni varji li assiguraw tkabbir f'setturi varji u, fl-istess ħin, komplew iggarantewlna l-għixien tagħna. Bil-fondi Ewropej, li dan il-Gvern kien fost l-iktar kapaċi fl-istess Unjoni li jonfoq u juża tajjeb, stajna niddedikaw flus għal setturi li konna ilna nixtiequ li nkabbru. 4. Is-setturi li ħadu gwadann prinċipali kienu dawk tal-edukazzjoni u s-saħħa. Hawn stajna nkomplu nagħmlu qabżiet fil-kwalità li qatt qabel ma kien irnexxielna nwettqu. L-apparat modern li ġie mixtri u ġie kontinwament użat għall-ġid tal-poplu tagħna, kif ukoll il-kwantità kbira ta' mediċini li baqgħu jiġu servuti mingħajr ħlas huma kollha mertu ta' dan l-għaqal. Għax it-tmexxija ta' pajjiż titlob ħafna għaqal. Titlob attenzjoni f'dak li wieħed qiegħed jonfoq, u fuq x'hiex qiegħed jagħmel dan. F'ħafna sens, dan il-Gvern huwa vittma tas-suċċess tiegħu proprju għax irnexxielu javvanza fejn ħaddieħor ma rnexxilux. 5. F'kuntrast, kull min isiefer barra minn xtutna jaf, għax ra u sema' dak li pajjiżi oħra għaddew minnu. Kemm persuni tilfu l-impieg, kemm l-ekonomija marret lura, kemm għalqu ħwienet, kemm tnaqqsu l-pensjonijiet u s-servizzi soċjali huwa fatt li aħna ngħarfu. Pajjiżna, fortunatament m'għaddiex minn dan proprju għax ħaddanna għal ħafna ħin il-politika tas-sewwa. Dik li tħares li l-ekonomija tkun għas-servizz tal-bniedem u mhux il-kontra. Dik li tħares lejn kif tipproteġi d-dinjità tal-ħaddiem fuq il-post tax-xogħol u, fl-istess ħin, tiggarantihielu. 6. M'huwiex bilfors li dan il-pajjiż irid jitmexxa mill-Partit Nazzjonalista għal-leġislatura li ġejja, però għal min jagħraf dak li għaddejjin minnu, allura jaf li huwa kien kapaċi jmexxi 'l quddiem bil-politika tas-sewwa tiegħu. Il-pajjiż jista' jibqa' fuq it-triq it-tajba, jista' jibqa' jvinċi dak li għadu ġej jekk ikollu idejn sodi u mimlija b'esperjenza, bħal ma għandu Lawrence Gonzi. Li wieħed jissogra u jesperimenta jġib f'riskju dan kollu. Illum nafu fejn aħna, għada le. Proprju għalhekk li nħeġġeġ sabiex, wara riflessjoni tajba, tikkonvinċu ruħkom li vot għall-partit tagħna huwa wieħed għas-sewwa tagħna lkoll.
Il-Politika tas-Sewwa